Къэбэрдей-Балъкъэр Республикэмрэ «Iуэхушхуэхэр щызэфIах Урысей» Урысейпсо жылагъуэ зэгухьэныгъэмрэ зэдэлэжьэным теухуа ЗэгурыIуэныгъэ зэращIылIэ
«Iуэхушхуэхэр щызэфIах Урысей» Урысейпсо жылагъуэ зэгухьэныгъэм и лIыкIуэхэр Къэбэрдей-Балъкъэр Республикэм лэжьыгъэ IуэхукIэ къыщыкIуам зэIущIащ КъБР-м и Iэтащхьэ КIуэкIуэ Казбекрэ зэгухьэныгъэм и президент Титов Павелрэ.
ЗэIущIэм щытепсэлъыхьащ КъБР-м и экономикэм инвестицэхэр къешэлIэным сэбэп хуэхъуну щытыкIэхэр щIыналъэм къыщызэгъэпэщынымкIэ, бизнесым зыщегъэужьынымкIэ, щхьэзакъуэ жэрдэмхэр щыпхыгъэкIынымкIэ, хьэрычэт IэнатIэ мыинымрэ курытымрэ защIэгъэкъуэнымкIэ щыIэ хэкIыпIэхэм.
«Iуэхушхуэхэр щызэфIах Урысейм» и лIыкIуэхэм фIэхъус ярихри, КъБР-м и Iэтащхьэм къыхигъэщащ республикэр зыхуэбгъадэ хъун щымыIэ щIыуэпскIэ зэрыкъулейр, щIыпIэм бизнесым зэрызыщиужьыр.
Абы къыдэкIуэу, жиIащ КIуэкIуэ К. В., дэ къыдгуроIуэ ди щIыпIэм инвестицэхэр къыхегъэлъхьэным хуэунэтIа лэжьыгъэр зэпымыууэ едгъэкIуэкIын, хьэрычэтыщIэхэм я мылъку ди щIыналъэм къыхалъхьэн, щагъэлэжьэн папщIэ ахэр а Iуэхум тезыгъэгушхуэн щытыкIэхэр къахузэдгъэпэщын зэрыхуейр.
Титов Павел Къэбэрдей-Балъкъэрым и унафэщIхэм фIыщIэ къахуищIащ республикэм къызэрырагъэблэгъам папщIэ икIи къыхигъэщащ я жылагъуэ зэгухьэныгъэмрэ КъБР-м и властым и органхэмрэ быдэу зэпыщIауэ куэд щIауэ зэрызэдэлажьэр — «Iуэхушхуэхэр щызэфIах Урысейм» и къудамэр 2006 гъэм къыщыщIэдзауэ Налшык щыIэщ.
Апхуэдэу щытми, зэгухьэныгъэм лэжьыгъэм и пIалъэ фIыуэ зэрищIэр къэлъытауэ, адэкIи нэхъри куууэ зэдэлэжьэнымкIи Iэмалхэр щыIэщ икIи ахэр щIэгъэкъуэн хъуфынущ щIыналъэм иIэ хэкIыпIэхэм зегъэужьынымкIэ, республикэм и хьэрычэт IэнатIэр къэрал кIуэцI, къэрал щIыб сату щIыпIэхэм япыщIэнымкIэ, мэкъумэш, туризм IэнатIэхэм инвестор лъэрызехьэхэр къешэлIэным- кIэ.
ЗэIущIэм зыщытепсэлъыхьахэм япкъ иткIэ КIуэкIуэ Казбекрэ Титов Павелрэ Къэбэрдей-Балъкъэрым и социально-экономикэ зыужьыныгъэм и унэтIыныгъэ нэхъыщхьэхэр гъэзэщIэным щызэдэлэжьэным теухуа ЗэгурыIуэныгъэм Iэ щIадзащ.
КъБР-м и Iэтащхьэмрэ Правительствэмрэ я пресс-IуэхущIапIэ.
